**Alapos ellenőrzésekre számíthatnak a baromfitartók a madárinfluenza megelőzése érdekében**

**Nagyszabású járványvédelmi auditokra számíthatnak a közeljövőben a baromfitartók. A hatósági vizsgálatok célja a madárinfluenza megelőzése, melynek felbukkanására az őszi-téli vadmadárvonulások idején ismét nagyobb az esély. Az akció a Baromfi Termék Tanács (BTT) kezdeményezésére indul, lebonyolításához a Nemzeti Élelmiszerlánc-biztonsági Hivatal (NÉBIH) és a területileg illetékes kormányhivatalok biztosítják a szakmai hátteret. Az audit arra hívja fel az állattartók figyelmét, hogy a járványvédelmi előírások betartásával sokat tehetnek a baromfiágazati kockázatok csökkentéséért.**

Hamarosan kezdetét veszi a hazai baromfitartók egységes és szigorú hatósági auditja, melyet a NÉBIH a megyei kormányhivatalok bevonásával hajt végre. A nagyszabású járványvédelmi vizsgálat a madárinfluenza újbóli megjelenésének kockázatát hivatott minimalizálni, éppen ezért a hatóság elsősorban a leginkább veszélyeztetett megyékben – Bács-Kiskun, Békés, Csongrád – méri fel a baromfiágazat járványügyi készültségét.

Az őszi audit fő célja, hogy felhívja a baromfitermelők figyelmét a madárinfluenza megelőzésére irányuló szabályok fokozott és maradéktalan betartására. A vírus ismételt felbukkanására számítani kell az őszi-téli vadmadárvonulások időszakában, a kórokozó megjelenésének kockázatát jelentősen csökkenteni lehet a célzott járványvédelmi intézkedések szigorú betartásával.

A NÉBIH és a területi hatóságok a jelenleg is hatályos [3/2017-es főállatorvosi határozat](http://portal.nebih.gov.hu/documents/10182/323140/FM%2B%C3%89rtes%C3%ADt%C5%91_2017_2_sz%C3%A1m.pdf/c2a8edf8-bd42-4251-bed4-1704787db6fc) és az annak alapján összeállított, igen részletes ellenőrzési lista alapján vizsgálják a gazdálkodókat, illetve a termelői szinten elvárt követelményeket. A szakemberek főként a telepítési sűrűségre és létszámengedélyekre, a beléptetésre, a telepi zártságra, a zárt takarmánytárolásra, a zárt helyen megvalósított etetésre és itatásra, valamint az állatok és a takarmányok nyomon követhetőségére koncentrálnak majd a helyszíni ellenőrzések során.

A tavalyi, magas patogenitású madárinfluenza járvány több mint 11 milliárd forint közvetlen kárt okozott a hazai baromfiágazatnak. Egy hasonló nagyságrendű járvány, valamint a tetemes gazdasági kár megelőzése mindannyiunk közös érdeke. Noha az őszi hatósági audit elsődlegesen a figyelemfelhívásra, az állattartók előzetes felkészítésére és támogatására irányul, a legfontosabb járványvédelmi előírásokat megsértő baromfitermelők szankciókra is számíthatnak.

2017. szeptember 21.

Baromfi Termék Tanács

és

Nemzeti Élelmiszerlánc-biztonsági Hivatal